Bósi og Viddi í fjórðu Toy Story myndinni Í dag tilkynnti Pixar kvikmyndaverið , sem er í eigu Disney , að von væri á fjórðu Toy Story myndinni , eða Leikfangasögu , árið 2017 , og að enginn annar en leikstjóri fyrstu og annarrar myndarinnar , John Lasseter myndi leikstýra á ný . Í myndinni verður sagt frá nýjum kafla í lífi Vidda , Bósa ljósárs og leikfangamanngervinganna allra , eftir að þeir fengu nýjan eiganda í lok þriðju myndarinnar . Hugmyndin að fjórðu myndinni í þessari vinsælustu teiknimyndaseríu allra tíma , kemur frá Pixar - og Toy Story mönnunum Lasseter , Andrew Stanton , Pete Docter og Lee Unkrich , sem leikstýrði mynd númer 3. „ Við elskum þessar persónur svo mikið ; þær eru eins og fjölskyldan okkar , “ sagði Lasseter í yfirlýsingu . „ Við viljum ekki gera neitt með þeim nema það sé jafngott eða betra en það sem á undan er gengið . Leikfangasaga 3 batt svo fallegan endahnút á samband Andy , Vidda og Bósa , þannig að það leið langur tími þar til við fórum að tala um að gera nýja mynd . En þegar Andrew , Pete , Lee og ég fengum þessa hugmynd , þá gat ég ekki hætt að hugsa um hana . Hún var svo spennandi , og ég vissi að ég yrði að gera þessa mynd – og að ég vildi leikstýra henni sjálfur . “ Myndin verður fyrsta mynd Lasseter sem leikstjóra síðan hann gerði Cars 2 árið 2011 , en hann hefur einbeitt sér að stjórnunarstörfum fyrir Pixar síðan Disney keypti fyrirtækið árið 2006 .